Diari Oficial de la Generalitat Valenciana


Sumari del DOGV 9992, del 25-11-2024 (2024/11339)

RESOLUCIÓ de 9 de juliol de 2024, de la Direcció General d’Urbanisme, Paisatge i Avaluació Ambiental, per la qual es formula informe d’impacte ambiental del Projecte de sondeig per a captació d’aigües subterrànies, parcel·la 256, del polígon 4, del terme municipal d’Alcàsser. Expedient: (3396871) 104/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9992

Data del DOGV
:   25-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11295

CVE
:   ZTUS-T-6237-18425

Data del document
:   09-07-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Alcàsser
    * impacte ambiental

«Informe d’impacte ambiental

Expedient: (3396871) 104/2024/AIA.

Títol: Sondeig per a captació d’aigües subterrànies.

Titulars: M. Carmen Giner Martínez i José Luis Giner Martínez.

Òrgan substantiu: Servici Territorial d’Indústria, Energia i Mines de València.

Referència de l’òrgan substantiu: ASOSUB/2023/300/46.

Localització: Parcel·la 256, del polígon 4, del terme municipal d’Alcàsser (València).

Tramitació administrativa

Mitjançant escrit firmat amb data 11.01.24 pel cap del Servici Territorial d’Indústria, Energia i Mines de València, va tindre entrada en este òrgan ambiental el document ambiental i el seu corresponent projecte, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

Amb data 19.01.2024, el Servici d’Avaluació d’Impacte Ambiental remet un requeriment d’esmena al Servici Territorial d’Indústria, Energia i Mines de València.

Amb data 22.02.2024, el Servici Territorial d’Indústria, Energia i Mines de València remet documentació aportada pel promotor en resposta al requeriment remés.

Amb data 30.04.2024, el Servici d’Avaluació d’Impacte Ambiental remet consultes a l’Ajuntament d’Alcàsser i a la Confederació Hidrogràfica del Xúquer (CHX) sobre el desenrotllament del projecte.

La CHX, en el seu informe amb núm. ref. 2024C-AM-00933 emés en resposta a les consultes dins del procediment d’avaluació d’impacte ambiental de projectes de captacions d’aigües subterrànies de fins a 7.000 m³, indica que prèviament a l’inici dels treballs en la zona de policia de llit públic, s’haurà de disposar de l’autorització de l’organisme de conca. Així mateix, l’informe establix que la CHX valorarà les afeccions de la captació durant la tramitació del procediment establit en l’article 54.2 del text refós de la Llei d’aigües i sol·licita la inclusió en la resolució ambiental de la condició del no-inici de les obres dels sondejos sense la inscripció prèvia en el Registre d’Aigües de l’organisme de conca.

Transcorregut el termini màxim de consulta establit en l’article 46 de la Llei 21/2013, no s’ha rebut contestació de l’Ajuntament d’Alcàsser.

Vista la informació continguda en l’expedient, es considera que es disposa d’elements de juí suficients per a realitzar l’avaluació d’impacte ambiental simplificada.

Criteris ambientals

Per a l’emissió del present informe d’impacte ambiental, de conformitat amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat A, de l’annex III d’esta.

Característiques del projecte

L’objecte del projecte és executar un sondeig de captació d’aigües subterrànies a la parcel·la 256, del polígon 4, del terme municipal d’Alcàsser (València) que, en cas de ser positiu, permeta obtindre un volum inferior a 7.000 m³ anuals d’aigua per a ús domèstic i de reg de la parcel·la.

Es preveu que els terrenys a travessar estiguen constituïts per argiles, cudols i graves, per la qual cosa s’ha triat com a sistema de perforació la rotopercussió.

La perforació per realitzar aconseguirà els 85 m de profunditat i 350 mm de diàmetre en els primers 5 m i 250 mm en els 80 metres restants. L’entubament es realitzarà amb canonada metàl·lica de 300 mm de diàmetre en els primers 5 m i 180 mm en els 80 metres restants.

L’accés al punt de perforació es realitzarà a través dels camins existents, sense obrir nous accessos. No es preveu fer cap tipus de desbrossament, ja que el punt d’emplaçament de la perforadora està ja condicionat.

Els materials que s’extrauen del sondeig durant la perforació, constituïts per aigua (captada de l’aqüífer) i detritus (fragments de roca), s’emmagatzemaran en una bassa de recollida amb suficient capacitat per a albergar el volum total dels detritus.

S’ha calculat un volum de 6,38 m³ de detritus generats en la perforació, tenint en compte el diàmetre de perforació i la humitat d’estos. No s’especifica el dimensionament de la bassa de recollida. Es procedirà al seu rebliment, cobriment i compactació amb el material extret, i es deixarà la superfície restaurada.

El termini d’execució previst per a la realització de les obres serà d’un mes a partir de la data de recepció de les autoritzacions necessàries atorgades pels organismes competents.

Ubicació del projecte

La zona on es realitzarà el projecte es localitza a la partida el Pinet, parcel·la 256, del polígon 4, del terme municipal d’Alcàsser, propietat del promotor. Les coordenades que corresponen al punt són (ETRS89; fus 30) són: X= 720.140, Y= 4.362.790, Z= 21 msnm.

El sondeig està situat en una parcel·la classificada com a sòl no urbanitzable comú i els seus usos principals són agrari i residencial. En concret, el punt se situa al costat de vivenda situada en una finca rústica amb hivernacles i cultiu de cítrics situada en una zona antropitzada per la presència de finques agrícoles i un polígon industrial.

D’acord amb la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada Plana de València sud, amb codi 080.142, de tipus permeable, que posseïx estat químic i global dolent, i quantitatiu bo.

Característiques del potencial impacte

Durant la fase d’execució, l’àrea de treball serà ocupada pels equips de perforació, canonades, maquinària auxiliar i la bassa de recollida de detritus. S’empraran aire i aigua com a elements de refrigeració i per a facilitar l’evacuació del detritus.

Es produiran una sèrie d’impactes a l’atmosfera per la generació de gasos de combustió, sorolls i vibracions, així com emissions en forma de partícules, de curt efecte temporal i baixa rellevància ambiental. Es realitzaran regs periòdics per a evitar al màxim les emissions de pols a l’atmosfera i s’emprarà maquinària amb motors de baixes emissions contaminants.

Per a aconseguir un aïllament sanitari del pou i evitar la contaminació de l’exterior, se cimentarà el tram dels primers 5 m de l’espai anular comprés entre la perforació i la canonada de revestiment i, en finalitzar l’obra, es protegirà mitjançant una xapa metàl·lica soldada directament a la canonada de revestiment.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació, al qual s’afigen els materials procedents de l’excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d’eliminació.

El risc d’accidents queda regulat per les normes laborals i de seguretat minera, que competixen a l’òrgan substantiu, sent poc probable que puguen arribar a tindre efectes ambientals de consideració.

L’actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, fauna, ni biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Tampoc es preveu afecció a altres elements ambientals, ni historicoculturals coneguts o catalogats.

Segons el Pla hidrològic de conca 2022-2027 i la informació facilitada per la Confederació Hidrogràfica del Xúquer a este òrgan ambiental, el recurs disponible de la massa d’aigua subterrània Barracones, amb codi 080.142, és de 150 hm³.

Segons el vigent Pla d’acció territorial sobre prevenció del risc d’inundació a la Comunitat Valenciana (PATRICOVA), l’emplaçament on es projecta realitzar la perforació no està afectat per perillositat d’inundació. No obstant això, a uns 60 m al nord del punt on es pretén realitzar la perforació es troba el llit denominat barranc del Realon, per la qual cosa l’àrea de treball es troba dins de la zona de policia. Prèviament a l’inici dels treballs en zona de policia de llit públic s’haurà de disposar de l’autorització de l’organisme de conca.

No s’ha plantejat l’acumulació d’efectes negatius respecte a altres projectes. En tot cas, els possibles efectes hidrogeològics relatius a l’ús i consum de recursos naturals (aigua), entren en les competències directes de l’organisme de conca que intervé en el propi tràmit de concessió d’aprofitament.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no pot iniciar-se la construcció d’una obra hidràulica que comporte la concessió de nous usos de l’aigua, sense que prèviament s’obtinga o declare la corresponent concessió, autorització o reserva demanials (article 123).

El segellament de la captació en la fase d’abandó serà objecte d’un projecte específic que serà comunicat a l’organisme de conca i s’utilitzaran productes i materials inerts per a evitar la contaminació de les aigües subterrànies.

Conclusió

En relació amb els criteris de l’annex III, de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2103, de 9 de desembre, d’avaluació ambiental, en concordança amb l’epígraf a.3r, del grup 3, de l’annex II, d’esta.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II, de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tant, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc,

RESOLC

*Primer*

Estimar que el projecte presentat per a l’autorització d’un sondeig de captació d’aigües subterrànies amb destinació a ús domèstic i de reg, al terme municipal d’Alcàsser (València), promogut per M. Carmen Giner Martínez i José Luis Giner Martínez, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental, i als termes del present informe. En particular:

1) No podran iniciar-se els treballs per a l’execució del sondeig mentres no s’haja obtingut de l’organisme de conca la concessió o autorització prèvia o s’haja obtingut la inscripció en el Registre d’Aigües.

2) Prèviament a l’inici dels treballs de la zona de policia de llit s’haurà de disposar de l’autorització de l’organisme de conca.

3) S’haurà d’incloure en el pressupost del projecte el cost de les mesures de prevenció previstes en el document ambiental.

4) Des de l’inici es durà a terme el control i vigilància efectiva de l’execució de les mesures específiques de prevenció definides en el document ambiental, i la correcta adequació d’estes a situacions imprevistes que es puguen produir.

5) El contractista haurà de construir una bassa de llots d’unes dimensions tals que puga albergar la totalitat dels detritus i llots generats durant la perforació.

6) Si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i s’hauran d’adoptar les mesures pertinents per a la seua protecció i conservació de conformitat amb el que es preveu en els articles 63 i 65 de la Llei 4/1998, d’11 de juny, del patrimoni cultural valencià.

7) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

8) Els materials extrets de la perforació i els de l’excavació de la bassa de detritus són de naturalesa molt similar, i els dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d’excavació disposen de regulació i gestió específica segons l’Orde APM/1007/2017 que regula les normes de valorització de materials excavats per al seu ús en obres i operacions de rebliment distintes al lloc on es van generar. També resultaria aplicable el Decret 200/2004, del Consell de la Generalitat, que regula l’ús de residus inerts en obres de restauració i rebliment (article 3.1.a). No obstant això, seria aplicable als detritus del sondeig el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.

9) Per tal de preservar la integritat de l’aqüífer i protegir les aigües subterrànies de l’entrada de contaminants, l’embocadura del sondeig impedirà l’abocament de substàncies contaminants a les aigües subterrànies. Així mateix, tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el reglament de domini públic hidràulic.

10) Les zones en les quals s’hagen produït compactacions a causa de l’estada i pas de maquinària s’hauran de restaurar mitjançant subsolatge i/o arada.

11) S’haurà de preveure que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

12) En el supòsit que el resultat del sondeig siga negatiu, o que per diferents motius es renuncie al seu ús, s’haurà de clausurar i segellar, així com restaurar el terreny i quedar el punt totalment integrat en la superfície, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que es preveu en l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’haguera autoritzat el projecte en el termini màxim de quatre anys des de la seua publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes previstos en l’article 48 de la Llei 21/2013, de 9 de desembre.»

  

València, 9 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental